Diari Oficial de la Generalitat Valenciana


Sumari del DOGV 4848, del 23-09-2004 (2004/9652)

ACORD de 17 de setembre de 2004, del Consell de la Generalitat, pel qual s'aprova definitivament l'ordenació urbanística relativa a l'atribució d'ús i aprofitament sol·licitat per la mercantil Bolinches Transformaciones Agrarias, SL, consistent en una actuació integral per a la restauració per farciment d'inerts en sòl no urbanitzable del municipi de Llíria.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4848

Data del DOGV
:   23-09-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/9652


Data del document
:   17-09-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Llíria
    * pla d'urbanisme
    * terreny industrial

ACORD de 17 de setembre de 2004, del Consell de la Generalitat, pel qual s'aprova definitivament l'ordenació urbanística relativa a l'atribució d'ús i aprofitament sol·licitat per la mercantil Bolinches Transformaciones Agrarias, SL, consistent en una actuació integral per a la restauració per farciment d'inerts en sòl no urbanitzable del municipi de Llíria. [2004/9652]
  
El Consell de la Generalitat, en la reunió del dia 17 de setembre de 2004, va adoptar l'acord següent:
  
Vist l'expedient promogut per la mercantil Bolinches Transformaciones Agrarias, SL, referit a la sol·licitud de declaració d'interés comunitari pel procediment extraordinari de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, per a la restauració per farciment d'inerts a les parcel·les 174, 175, 176, 177, 181, 182 a-b-c-d, del polígon 122 del paratge Pujol de l'Ermita, en sòl no urbanitzable del terme municipal de Llíria, i de conformitat amb els següents,
  
Antecedents de fet
  
Primer. El dia 28 d'octubre del 2002 va tenir entrada en la Comissió Territorial d'Urbanisme de Valencia la sol·licitud formulada pel senyor Bernardo Bolinches Sánchez, en representació de la mercantil Bolinches Transformaciones Agrarias, SL, relatiu a la sol·licitud de declaració d'interés comunitari d'una actuació integral pel procediment extraordinari de l'article 20 de la Llei 4/1992, de 5 de juny, de la Generalitat, sobre Sòl No Urbanitzable (en endavant, LSNU), consistent en la restauració per farciment d'inerts a les parcel·les 174, 175, 176, 177, 181, 182 a-b-c-d, del polígon 122 del paratge Pujol de l'Ermita del terme municipal de Llíria.
  
El present expedient és reproducció d'una sol·licitud de declaració d'interés comunitari, tramitada per l'article 20 de la LSNU, per a la realització de l'activitat de restauració per farciment d'inerts, promogut per la mercantil Regeneraciones Mineras, SL.
  
Aquesta sol·licitud va ser denegada, a causa de la falta d'aportació del conveni urbanístic subscrit amb l'Ajuntament de Llíria, en el qual es concreten les cessions obligatòries previstes en la Llei sobre Sòl No Urbanitzable, i es va produir per tant, l'incompliment de la condició de l'article 20.1.c) de la LSNU.
  
En el present projecte s'aporta la justificació del canvi de titularitat de les parcel·les a nom de Bolinches Transformaciones Agrarias, SL, i hi ha, a més, d'identitat en les parcel·les, identitat en l'actuació proposada.
  
Segon. En data 15 de novembre del 2002 es va revisar la documentació de l'expedient, i es va sol·licitar que fóra completada i es va donar audiència al mateix Ajuntament de Llíria i als municipis de la zona: Benisanó, Vilamarxant, Casinos i Pedralba.
  
Tercer. Amb data 15 de novembre del 2002 es va sol·licitar informe la Confederació Hidrogràfica del Xúquer, i el mateix dia es va remetre l'estudi d'impacte ambiental a la Conselleria de Medi Ambient.
  
Amb data 19 de desembre del 2002 es va donar adequada intervenció a la Sotsdirecció Territorial d'Agricultura, Direcció General de Transports, de la llavors Conselleria d'Obres Públiques, Urbanisme i Transports, Conselleria d'Economia, Hisenda i Ocupació, Sotsdirecció Territorial de Medi Ambient i Servei Territorial d'Indústria.
  
D'aquests s'han rebut els informes següents:
  
?Conselleria de Medi Ambient, de data 27 de novembre del 2002, segons el qual el projecte disposa d'estimació favorable d'impacte ambiental.
  
?Oficina del Pla de Carreteres, de la Conselleria d'Obres Públiques, Urbanisme i Transports, de dates 10 d'abril, 3 de juliol i 20 d'octubre del 2003, de caràcter desfavorable.
  
Quart. Amb data 21 de gener del 2003 el conseller d'Obres Públiques, Urbanisme i Transports va resoldre admetre a tràmit l'expedient de referència, i va ordenar el sotmetiment de l'expedient al tràmit d'informació pública pel termini de 20 dies, simultàniament amb la convocatòria per a la presentació d'iniciatives alternatives a la desencadenant del procediment.
  
Al respecte, es van publicar sengles anuncis en el Diari Oficial de la Generalitat Valenciana de 27 de febrer del 2003, i en el diari El País de 25 de febrer del 2003, i no s'hi van presentar al·legacions ni cap alternativa a l'expedient en qüestió.
  
Cinqué. El dia 30 de maig del 2000, la Direcció General de Desenvolupament Sostenible, de la Conselleria de Medi Ambient, va emetre declaració d'impacte ambiental en què s'estima acceptable, des del punt de vista ambiental l'actuació sol·licitada, i se subjecta l'execució del projecte a determinades condicions.
  
Amb data 27 de novembre del 2002 es va rebre escrit procedent de la Direcció General de Planificació i Gestió del Medi, de la Conselleria de Medi Ambient, segons el qual el projecte és idèntic al presentat en el mes d'abril de 1999, i havia sigut avaluada favorablement l'activitat amb anterioritat.
  
Atés que durant la tramitació de l'expedient va tenir lloc l'aprovació definitiva del Pla general de Llíria, que grafia una xicoteta part dels terrenys afectats com a àrea de protecció paisatgística i zona vulnerable a la contaminació de les aigües, amb data 14 d'abril del 2004, se sol·licita informe complementari a l'Àrea d'Avaluació Ambiental a l'efecte sobre les qüestions següents:
  
a) Si escau ratificar en tots els punts la Declaració d'Impacte Ambiental atorgada amb data 30 de maig del 2000.
  
b) Si escau excloure de l'actuació els terrenys que han sigut protegits pel nou Pla general.
  
En data 20 d'abril del 2004 va tenir entrada en el Servei Territorial informe del director general de Gestió del Medi Natural de data 15 d'abril, en el qual s'indica, en relació amb la primera qüestió, que l'estimació d'impacte ambiental emesa en relació amb l'expedient de referència és coherent en tots els seus punts i resulta perfectament aplicable, i, en relació a la segona qüestió, s'indica, des d'un punt de vista ambiental, que caldria interpretar l'actuació prevista com a compatible amb la qualificació de protecció atorgada pel planejament municipal, atés que, en tractar-se d'una àrea degradada, el depòsit inert i la posterior clausura mitjançant plantació d'arbratge contribuirà amb tota seguretat, si s'executa adequadament el projecte, a la millora ambiental i paisatgística de la zona.
  
Sisé. La Comissió de Govern de l'Ajuntament de Llíria va adoptar, el dia 14 de gener del 2003, l'acord d'emetre informe favorable sobre la present sol·licitud de declaració d'interés comunitari promoguda per la mercantil Bolinches Transformaciones Agrarias, SL, i s'aprova el conveni amb la promotora per a garantir el compliment dels deures urbanístics previstos en l'article 20 de la Llei 4/1992, de 5 de juny, de la Generalitat, sobre Sòl No Urbanitzable, com també ampliar les mesures de protecció ambiental que complementen les previstes en l'estudi d'impacte ambiental, i l'esmentat acord es rep el dia 6 de març del 2003.
  
Seté. Amb data 10 de febrer del 2003, el promotor va aportar documentació complementària, consistent en pla de classificació, conveni urbanístic subscrit amb l'Ajuntament de Llíria, i acord municipal aprovatori de l'esmentat conveni, als quals s'ha fet referència en l'apartat anterior.
  
Vuité. Amb data 13 de maig del 2003 el director general d'Urbanisme i Ordenació Territorial va resoldre suspendre la tramitació del procediment fins que tinguera lloc el compliment de les condicions establides per l'Oficina del Pla de Carreteres, de la Conselleria d'Obres Públiques, Urbanisme i Transports.
  
Nové. El dia 24 de juliol del 2003 el promotor va presentar documentació complementària consistent en un nou itinerari d'accés a l'actuació.
  
Aquesta documentació va ser remesa a la Conselleria d'Infraestructures i Transport amb data 25 de setembre del 2003, i l'Oficina del Pla de Carreteres d'aquesta Conselleria va emetre informe desfavorable en data 20 d'octubre del 2003 en considerar que ha de plantejar-se un itinerari existent, no considerant-se admissible plantejar el previst en un projecte futur.
  
El promotor va presentar nova documentació el 27 d'octubre del 2003, relativa a l'itinerari per a la seua consideració per l'Oficina del Pla de Carreteres, de la Conselleria d'Infraestructures i Transport.
  
Deu. Amb data 16 de desembre del 2003, l'Oficina del Pla de Carreteres de la Conselleria d'Infraestructures i Transport, va emetre informe favorable sobre els accessos amb les condicions següents:
  
?Primer. El trajecte definitiu utilitzat per a dur a terme el recorregut des de la CV-35 fins a l'abocador serà el proposat pel sol·licitant (l'ombreig en color blau en la sol·licitud) amb les condicions acceptades per aquest, és a dir, garantint una amplària de 6 metres i ferm amb categoria de pesants T3. Això no obstant, fins que les obres d'autovia CV-35 queden definitivament acabades, l'eixida es realitzarà a través de la intersecció al·ludida en el punt següent, i el sol·licitant queda com a responsable de l'eventual habilitació, integritat i conservació del tram de camí necessari per a arribar a aquesta intersecció, com també dels permisos i informes d'àmbit municipal o de qualsevol altre que resulte necessari obtenir per a la seua utilització.
  
Segon. La connexió d'entrada i eixida amb la carretera CV-35 es realitzarà, per tant, de manera temporal, i fins que es duguen a terme les obres de desdoblament en autovia de la CV-35, a través de la intersecció canalitzada de tipus rotonda partida, que hi ha per a l'accés principal a la població de Domenyo?.
  
Onze
  
La documentació presentada consta de memòria informativa i justificativa, plànols d'informació i ordenació i estudi d'impacte ambiental.
  
Dotze
  
En data 14 d'abril del 2004 es va sol·licitar de l'Ajuntament de Llíria l'ampliació del contingut de la clàusula 2a del conveni subscrit entre l'Alcaldia i Bolinches Transformaciones Agrarias, SL. En concret, sobre el procediment de càlcul de la compensació econòmica per un import de 43.971,55 euros en substitució dels deures i cessions previstes en l'article 20 de la Llei sobre Sòl No Urbanitzable.
  
Tretze
  
La Comissió Informativa de la Comissió Territorial d'Urbanisme de Valencia va acordar, en sessió de 21 d'abril del 2004, supeditar l'elevació al Consell de la Generalitat de la proposta de resolució definitiva fins que s'aportara l'informe sol·licitat a l'Ajuntament de Llíria.
  
Amb data 31 de maig del 2004 el Servei Territorial de Planificació i Ordenació Territorial de Valencia va remetre ofici de la regidora delegada d'Urbanisme de l'Ajuntament de Llíria pel qual es manté el conveni signat amb l'entitat promotora del present expedient, subscrit el 5 de febrer del 2003 i aprovat per la Comissió de Govern el 14 de gener del 2004, com també la justificació del procediment de càlcul de la compensació econòmica corresponent.
  
A la vista del document remés el Servei Territorial de Planificació i Ordenació Territorial de Valencia es va considerar acomplert el requisit imposat per la Comissió Informativa d'Urbanisme en la sessió de 21 d'abril del 2004.
  
Fonaments de dret
  
Primer
  
Constitueix l'objecte del present expedient la restauració per farciment d'inerts dels buits produïts com a conseqüència de l'extracció d'àrids que es van fer en el seu dia.
  
El lloc on es troba el buit està en el mateix emplaçament on es van iniciar unes antigues labors actualment en procés final d'explotació.
  
Els terrenys tenen la classificació de sòl no urbanitzable, i es troben pròxims a zones de protecció.
  
La superfície d'intervenció és de 8,4348 hectàrees, amb un volum de 719.250,74 m3. i un perímetre de 1.315 m., i se situen a uns 3 km. del terme municipal de Casinos.
  
L'accés al lloc es realitza per la CC 234 de Valencia a Ademuz i pel camí que, partint del quilòmetre 34,4 d'aquesta, segueix la direcció sud-oest, a uns 1.000 metres aproximadament de les parcel·les on es troba el buit que s'ha de restaurar.
  
No es preveu cap tipus d'edificació.
  
Les labors que s'han de realitzar fan referència al condicionament de l'abocador, tanca perimetral de la zona, xarxa de drenatges, camí de servei i bassa de recollida de productes solubles que puguen produir-se per pluja.
  
Segon
  
Aquesta actuació l'interés comunitari de la qual se sol·licita, ateses les seues característiques amb superfície necessària per al desenvolupament de l'actuació, superior a 4 hectàrees, constitueix una actuació integral per ella mateixa considerada que fa impossible la seua ubicació en sòls urbans, urbanitzable o aptes per a la urbanització previstos en els planejaments vigents dels municipis de la zona, de manera que la seua ordenació i l'aprofitament urbanístic ha de resoldre's en els termes previstos en l'article 20 de la Llei 4/1992, de 5 de juny, de la Generalitat, sobre Sòl No Urbanitzable.
  
En tractar-se d'una actuació per a regenerar la zona afectada pel buit produït per l'extracció de graves, omplint-lo, podent recuperar d'aquesta manera les parcel·les per a donar-li ús agrícola, no es considera pertinent plantejar-se un altre emplaçament alternatiu, i s'efectua l'accés a l'actuació per la CC-234 de Valencia a Ademuz i pel camí que, partint del quilòmetre 34,4 d'aquesta, segueix la direcció sud - oest.
  
L'activitat es planteja com una actuació integral que resol per ella mateixa el seu acoblament territorial, de manera que garanteix la solució dels serveis sense que, d'un altre costat, s'ocasionen sobrecàrregues en el funcionament normal de les xarxes de serveis generals.
  
Tercer
  
Respecte al procediment s'ha observat en el present cas les prescripcions legals que exigeix l'esmentada Llei sobre Sòl No Urbanitzable. La documentació de l'expedient està completa en els termes requerits en l'article 20.2, segon paràgraf, de la referida Llei 4/1992, i la vigent legislació d'impacte ambiental.
  
Quart
  
En relació amb el règim de deures i cessions, d'acord amb l'article 20 de la Llei 4/1992, de 5 de juny, de la Generalitat, sobre Sòl No Urbanitzable, es planteja acollir-se a les possibilitats de substitució en els termes plasmats pel conveni subscrit entre l'Ajuntament i la mercantil promotora, aprovat per la Comissió de Govern municipal el 14 de gener del 2003.
  
El compliment d'aquests deures de cessió es concreta en la valoració econòmica del conjunt de sòls de cessió que legalment correspondria en una actuació d'ús industrial (40% de cessió de sòl per a dotacions públiques i 10% d'aprofitament) resultant un import de 43.971,55 euros.
  
Cinqué
  
Durant la tramitació de l'expedient ha tingut lloc l'aprovació del nou Pla general de Llíria, aprovat definitivament per la Comissió Territorial d'Urbanisme de Valencia en data 26 de setembre del 2003. En els plans de classificació i qualificació del sòl on se situa l'actuació ha quedat grafiada una xicoteta part dels terrenys com a àrea de protecció paisatgística (SNUP-APP) i zona vulnerable a la contaminació de les aigües residuals (SNUP-VC), i es regulen els usos permesos en aquestes classes de sòl en els articles 9.3.2 (en aquest article es prohibeix l'ús d'abocador de residus urbans i instal·lacions annexes, i no hi ha referència expressa als abocadors de farcit d'inerts) i 9.10.2, respectivament, de les normes urbanístiques del Pla general. La major part del terrenys continua amb la qualificació de sòl no urbanitzable comú (SNU).
  
Per tot això, com a puntualització, ha de fer-se constar que, vist l'informe complementari de la Direcció General de Gestió del Medi Natural, de data 15 d'abril del 2004, en aquells sòls grafiats d'especial protecció, la restauració per farciment d'inerts haurà de servir com a actuació destinada a millorar les condicions naturals i paisatgístiques d'aquests espais (article 9.3.2 citat). O dit d'una altra manera, les instal·lacions que de manera excepcional s'hi poden ubicar hauran de ser convenients per al manteniment dels actuals usos a què està sotmés aquest sòl o siguen necessaris per a la seua millor conservació i no comporten mai un risc a la contaminació de les aigües subterrànies (article 9.10.3).
  
Sisé
  
El Consell de la Generalitat és competent per a l'aprovació de l'ordenació i definició de l'aprofitament urbanístic de la present actuació integral, per raó del que preceptua l'apartat segon de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, i l'article 5.h) del Decret 201/2003, de 3 d'octubre, del Consell de la Generalitat, pel qual es va aprovar el Reglament dels Òrgans Urbanístics de la Generalitat.
  
Vistos els preceptes legals citats i la resta de general i pertinent aplicació, conforme a l'acord de la Comissió Informativa de la Comissió Territorial d'Urbanisme de Valencia, a proposta del conseller de Territori i Habitatge, el Consell de la Generalitat
  
ACORDA
  
I. Aprovar definitivament l'ordenació urbanística relativa a l'atribució d'ús i aprofitament sol·licitat per la mercantil Bolinches Transformaciones Agrarias, SL, d'una actuació integral consistent la restauració per farciment d'inerts, en les parcel·les 174, 175, 176, 177, 181, 182 a-b-c-d, del polígon 122 del paratge Pujol de l'Ermita del terme municipal de Llíria, com a declaració d'interés comunitari que s'ha de desenvolupar en els termes de l'article 20 de la Llei 4/1992, de 5 de juny, de la Generalitat, sobre Sòl No Urbanitzable.
  
Aquesta ordenació i la declaració d'interés comunitari, com també l'adjudicació a què es fa referència en el següent apartat II, s'hauran de subjectar a les condicions especials establides en el present acord.
  
II. Adjudicar aquesta actuació integral en favor de la mercantil Bolinches Transformaciones Agrarias, SL, a la qual se li atorga la legitimació necessària a l'efecte de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, per a promoure la instal·lació de la referida instal·lació.
  
III. Condicionar i vincular aquesta adjudicació i legitimació al fet que el promotor designat complisca i satisfaça, en la seua totalitat, totes les obligacions i càrregues de naturalesa urbanística, com també els compromisos que ha assumit al llarg de la tramitació d'aquest procediment, que quedaran afectats ?en favor de l'Ajuntament- per a sufragar actuacions urbanístiques públiques. L'incompliment o la no-satisfacció d'aquestes obligacions determinarà la caducitat d'aquesta adjudicació i, si és el cas, de la mateixa declaració d'interés comunitari que té com a objecte.
  
IV. El promotor haurà de garantir, davant de l'Ajuntament de Llíria, la correcta i puntual execució de la implantació en què consisteix aquesta actuació integral per un import del menys un 7% del cost total dels serveis i obres d'urbanització previstos. Aquesta garantia financera i personal de promoció haurà de prestar-se mitjançant aval, fiança o depòsit de valors, abans de l'inici de les obres.
  
Així mateix, el promotor haurà de satisfer davant de l'Ajuntament de Llíria l'obligació dels deures de cessió de dotacions públiques i aprofitament urbanístic, que se substitueix pel pagament de la quantitat de 43.971,55 euros, tot això en el termini d'un mes des de l'aprovació definitiva de la declaració d'interés comunitari.
  
V. Tot canvi que es produïsca en la titularitat de la promoció de l'actuació integral requerirà l'autorització prèvia del Consell de la Generalitat.
  
VI. L'acord d'adjudicació expressat en el precedent apartat II, sense perjudici del que disposa l'apartat III, caducarà si en el termini d'un any, comptador de la publicació en el Diari Oficial de la Generalitat Valenciana, la interessada no ha sol·licitat, en condicions d'obtenir, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller de Territori i Habitatge. L'eventual declaració de caducitat de l'adjudicació l'emetrà, arribat el cas, el conseller de Territori i Habitatge, a qui el present acord confereix les facultats necessàries amb aqueix fi, previ expedient instruït amb l'audiència de l'interessat i de l'Ajuntament de Llíria. Aquesta declaració, si es produeix, determinaria la suspensió temporal de la declaració d'interés comunitari d'aquesta actuació integral, fins que el Consell de la Generalitat resolga una nova adjudicació d'aquesta o la suspensió definitiva.
  
A més de l'esmentada llicència municipal d'obres, l'adjudicatari haurà d'obtenir els permisos, llicències i autoritzacions que calguen per al lícit exercici de l'activitat.
  
VII. El desenvolupament de l'actuació integral s'haurà d'adaptar al projecte presentat pel promotor-adjudicatari, amb la documentació complementària aportada durant la tramitació de l'expedient, respectant les condicions fixades per les distintes administracions que han participat en el procediment i, en especial, en la Declaració d'Impacte Ambiental de 30 de maig del 2000.
  
Així mateix, s'hauran de complir les condicions establertes per l'Oficina del Pla de Carreteres, de la Conselleria d'Infraestructures i Transport, en l'informe de 16 de desembre del 2003, i sol·licitar davant d'aquest organisme l'autorització prèvia per a l'execució dels accessos.
  
Contra el present acord, que posa fi a la via administrativa, es podrà interposar recurs potestatiu de reposició davant del Consell de la Generalitat en el termini d'un mes, comptador des de l'endemà a la notificació d'aquest, d'acord amb el que establixen els articles 116.1 i 117.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà a la notificació d'aquest, de conformitat amb el que disposen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això, sense perjudici que es puga exercitar qualsevol altre recurs que estime oportú.
  
Valencia, 17 de setembre de 2004
  
La consellera de Cooperació i Participació,
  
secretària del Consell de la Generalitat, per substitució,